HR Službeni list Europske unije L 179/3

UREDBA KOMISIJE (EU) 2017/1250

оd 11. srpnja 2017.

o izmjeni Priloga I. Uredbi (EZ) br. 1334/2008 Europskog parlamenta i Vijeća u pogledu uklanjanja aromatične tvari 4,5-epoksidec-2(trans)-enal s popisa Unije

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 1334/2008 Europskog parlamenta i Vijeća od 16. prosinca 2008. o aromama i nekim sastojcima hrane s osobinama aroma za upotrebu u i na hrani, te o izmjeni Uredbe Vijeća (EEZ) br. 1601/91, uredbi (EZ) br. 2232/96 i (EZ) br. 110/2008 te Direktive 2000/13/EZ (1), a posebno njezin članak 11. stavak 3.,

uzimajući u obzir Uredbu (EZ) br. 1331/2008 Europskog parlamenta i Vijeća od 16. prosinca 2008. o uspostavi zajedničkog postupka odobravanja prehrambenih aditiva, prehrambenih enzima i prehrambenih aroma (2), a posebno njezin članak 7. stavak 6.,

budući da:

(1) U Prilogu I. Uredbi (EZ) br. 1334/2008 utvrđuju se popis aroma i sirovina Unije odobrenih za upotrebu u i na hrani te uvjeti za njihovu upotrebu.

(2) Provedbenom uredbom Komisije (EU) br. 872/2012 (3) donesen je popis aromatičnih tvari te je taj popis unesen u dio A Priloga I. Uredbi (EZ) br. 1334/2008.

(3) Dio A Priloga I. Uredbi (EZ) br. 1334/2008 može se ažurirati u skladu sa zajedničkim postupkom iz članka 3. stavka 1. Uredbe (EZ) br. 1331/2008 na inicijativu Komisije ili na temelju zahtjeva koji podnosi država članica ili zainteresirana strana.

(4) Aromatična tvar 4,5-epoksidec-2(trans)-enal (FL broj 16.071) uvrštena je u Prilog I. Uredbi (EZ) br. 1334/2008 kao aromatična tvar u postupku ocjenjivanja i za koju je Agencija zatražila dodatne znanstvene podatke. Podnositelj zahtjeva dostavio je te podatke.

(5) Europska agencija za sigurnost hrane ocijenila je dostavljene podatke i u svojem znanstvenom mišljenju od 4. svibnja 2017. (4) zaključila da tvar 4,5-epoksidec-2(trans)-enal (FL broj 16.071) predstavlja rizik za sigurnost u pogledu genotoksičnosti jer je u dostavljenom testu in vivo uočen genotoksični učinak u jetrima štakora.

(6) Stoga upotreba tvari 4,5-epoksidec-2(trans)-enal (FL broj 16.071) nije u skladu s općim uvjetima za upotrebu aroma iz članka 4. točke (a) Uredbe (EZ) br. 1334/2008. Stoga bi se ta tvar trebala bez odgode ukloniti s popisa kako bi se zaštitilo zdravlje ljudi.

(7) Stoga bi Komisija trebala primijeniti hitni postupak za uklanjanje tvari koja predstavlja rizik za sigurnost s popisa Unije.

(8) Dio A Priloga I. Uredbi (EZ) br. 1334/2008 trebalo bi stoga na odgovarajući način izmijeniti.

(9) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1.

Dio A Priloga I. Uredbi (EZ) br. 1334/2008 mijenja se u skladu s Prilogom ovoj Uredbi.

Članak 2.

Ova Uredba stupa na snagu sljedećeg dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 11. srpnja 2017. Za Komisiju Predsjednik Jean-Claude JUNCKER

(1) SL L 354, 31.12.2008., str. 34.

(2) SL L 354, 31.12.2008., str. 1.

(3) Provedbena uredba Komisije (EU) br. 872/2012 od 1. listopada 2012. o donošenju popisa aromatičnih tvari utvrđenih Uredbom (EZ) br. 2232/96 Europskog parlamenta i Vijeća, o njegovom unošenju u Prilog I. Uredbi (EZ) br. 1334/2008 Europskog parlamenta i Vijeća i o stavljanju izvan snage Uredbe Komisije (EZ) br. 1565/2000 i Odluke Komisije 1999/217/EZ (SL L 267, 2.10.2012., str. 1.)

(4) EFSA-in odbor CEF (EFSA-in odbor za materijale koji dolaze u dodir s hranom, enzime i arome). Scientific Opinion on Flavouring Group Evaluation 226 Revision 1 (FGE.226Rev1): consideration of genotoxicity data on one alpha, beta-unsaturated aldehyde from chemical subgroup 1.1.1(b) of FGE.19. (Znanstveno mišljenje o skupini aromatičnih tvari koje su predmet ocjene 226 Revision 1 (FGE.226Rev1): razmatranje podataka o genotoksičnosti jednog α,β-nezasićenog aldehida iz kemijske podskupine 1.1.1(b) iz skupine aromatičnih tvari koje su predmet ocjene FGE.19.) EFSA Journal 2017.;15(5):4847, 24 str. https://doi.org/10.2903/j.efsa.2017.4847.